ועדת הכספים, כנסת 17, פרוטוקול מספר 949, 2009-01-26 00:00

אבישי ברוורמן: כרגע יש 3 בעלים.

ראובן ריבלין: איפה הם?

טמיר כהן: כולם הוזמנו.

אבישי ברוורמן: אמרו לי שהם לא יגיעו.

אבישי ברוורמן: מוטי חזיזה אמור להגיע עוד 5 דקות.

אבישי ברוורמן: בכל מקרה, מהדיווחים שקיבלתי כרגע יש ניסיון להנשים את המפעל, אבל הבעיה האמיתית היא למצוא בעלים שיקנו את המפעל.

אבישי ברוורמן: שמעתי מהבנקים שיש בעיות.

אבישי ברוורמן: אני קורא גם לבנקים וגם לבעלים האלטרנטיביים להתקדם עם הצעות יותר רלוונטיות.

שלמה מולה: מה היתה התשובה של הממונה על ההגבלים העסקיים?

אבישי ברוורמן: אמרתי שישנה כרגע בעיה בהגבלים העסקיים לגבי אחד הקונים.

אבישי ברוורמן: אני אפגש איתם מחר כדי לברר האם זה ייהרג ובל יעבור.

אבישי ברוורמן: כרגע, לגבי המציעים האחרים, אני שומע שההצעות לא נראות עדיין רלוונטיות לכן התהליך נמשך.

אבישי ברוורמן: אבקש מהנוכחים לעדכן אותנו במה שהם יודעים.

אבישי ברוורמן: נשמע גם את אורי נעמתי נציג החקלאים.

אורי נעמתי: כרגע המפעל עובד רק על גזר גמדי עקב כך שהמפעל חייב היום 30 מיליון שקל, מתוכם, 22 מיליון שקל על התירס.

אורי נעמתי: השנה לא זרענו אפונה וזה אומר שלמפעל כבר תהיה השבתה מאונס בעונת האפונה.

אורי נעמתי: בעוד שבועיים אנחנו מתארגנים לזריעת התירס, אם לא ייזרע תירס אז למפעל לא יהיה חומר גלם לעבוד איתו וההחלטה פה להנשים את המפעל לא תשנה.

אורי נעמתי: אמר לי עיתונאי שלמעשה בשבוע שעבר לא קרה דבר בוועדת הכספים.

אורי נעמתי: אמרתי לו שנהפוך הוא.

אורי נעמתי: אחד המשקיעים אמר שבעקבות הדיון בוועדת הכספים הוא מוכן להעלות את ההצעה שלו ב-25% כי הוא ראה שהנושא חשוב לחברי הכנסת.

שלי יחימוביץ': מי המשקיע?

אורי נעמתי: זה נקרא פלטפורמה 770.

אורי נעמתי: זאת קבוצה מארצות הברית.

אורי נעמתי: אם תרצי, יש לי פה את ההצעה שלהם.

אורי נעמתי: אנחנו נפגשים איתם מחר.

אורי נעמתי: יש כמה קבוצות שמתעניינות אבל כמו שאמרת, שום דבר לא מבושל.

אורי נעמתי: יש אסיפת נושים ב-4.2.2009.

אורי נעמתי: עד אסיפת הנושאים צריך לבוא עם הצעות כדי שהנושים יסכימו.

יעקב ליצמן: מה העלות לשנה לדמי אבטלה ל-300 איש?

אבישי ברוורמן: זאת שאלה רטורית.

אורי נעמתי: כמו שאמרתי לחקלאים ולעובדים יש אינטרס עליון שהמפעל הזה ימשיך.

אורי נעמתי: לעובדים זה בברור.

אורי נעמתי: לנו המפעל מאוד חשוב, מבחינת ההיקף שלו בשוק.

אורי נעמתי: חשוב לנו מאוד לגדל ירקות לתעשייה.

אורי נעמתי: יושב פה נציג אחד הבנקים.

אורי נעמתי: צריך לזכור, שהזמן הולך ואוזל ואם נאבד את העונה, זה כבר לא משנה מה יוחלט פה והמפעל ייפול.

אבישי ברוורמן: הזמן קצר, המלאכה מרובה, העובדים לא עצלים ובעל-הבית דוחק.

אבישי ברוורמן: נציג בנק דיסקונט, מר מאיר בלישה, בבקשה.

מאיר בלישה: כמו שאמרתי בפעם הקודמת, אנחנו עושים את כל המאמצים לנסות ולמצוא פיתרון כמה שיותר מהר על מנת שהמפעל הזה ימשיך ויעבוד כמו שהוא עבד עד היום.

מאיר בלישה: אנחנו רוצים שהמפעל יעבוד במתכונתו המלאה אבל אני לא יכול להתחייב על 100%.

מאיר בלישה: מאחר והגרעין הקבוע מהווה 60%-70% מהמפעל, אז בוודאי שהעובדים הקבועים יוכלו להמשיך ולעבוד באופן מלא והאחרים יעבדו בעונות שיש בהן יותר עבודה.

מאיר בלישה: ביום חמישי קיבלנו את תכנית העבודה של המנהלים המיוחדים.

מאיר בלישה: שני הבנקים אישרו אותה ונתנו להם אור ירוק להפעיל את המפעל לשלושה שבועות.

מאיר בלישה: מתוך 400 עובדים שעובדים היום, 260 עובדים מקבלים שכר והשאר בחופשה בתשלום.

מאיר בלישה: זה המצב נכון לעכשיו.

מאיר בלישה: לקחנו משרד עורכי דין מיוחד שמתמחה בטיפול מול הממונה על ההגבלים העסקיים.

מאיר בלישה: בשבוע שעבר הם נפגשו עם הממונה ואתמול אחר הצהריים הם נפגשו איתה פעם שניה.

מאיר בלישה: בהתחלה נשמע לאו מוחלט אבל הישיבה הסתיימה עם 'אולי' והיא תשקול.

מאיר בלישה: יש כמה וכמה הצעות.

ראובן ריבלין: ממה נובע הלא שלה?

מאיר בלישה: ממה שאני מבין, זה לא עניין של הגבלים עסקיים.

שלי יחימוביץ': אלה דברים הרבה יותר חמורים מהגבלים עסקיים.

אבישי ברוורמן: לא נעלה את זה כרגע כי יתכן שיש כל מיני גרסאות וכדאי שלא נעלה את זה כאן.

אבישי ברוורמן: זה עוד פתוח אבל זה לא הגבלים עסקיים.

אבישי ברוורמן: הנושא של השפעות צולבות ירד מהפרק.

מאיר בלישה: אנחנו מכירים את הבן אדם.

מאיר בלישה: הוא כבר היה פעם אחת במשבר ויצא מזה ואף אחד לא הפסיד כסף.

מאיר בלישה: הוא כבר לקח מפעל ושיקם אותו.

מאיר בלישה: היום הוא מנהל מפעל באותו תחום והמפעל מצליח.

שלי יחימוביץ': אתה מדבר על "פרי ניר"?

מאיר בלישה: כן.

מאיר בלישה: יש לנו היכרות רבת שנים איתו ולא נגרם אף נזק.

מאיר בלישה: יש לו מפעל בצומת גולני שעובד ומרוויח הרבה כסף.

שלי יחימוביץ': בקיצור, אתם רוצים אותו.

מאיר בלישה: אנחנו רוצים אותו מסיבה פשוטה.

מאיר בלישה: אין לנו שום דבר אישי איתו.

מאיר בלישה: אני מכיר אותו הרבה שנים אבל אני לא הולך איתו לקולנוע.

מאיר בלישה: זאת ההצעה היחידה שתשאיר את המפעל לעבוד במתכונת מלאה.

מאיר בלישה: אנחנו בודקים גם את ההצעות האחרות.

מאיר בלישה: יש כאלה שהציעו הצעות וחזרו בהם ואנחנו פונים אליהם שוב.

מאיר בלישה: הבעלים של מוצרי יונה, משפחת מיטלמן, שגם הם שייכים לתחום המזון.

מאיר בלישה: פקטורי 770 גם נמצא אצלנו על השולחן.

מאיר בלישה: יש את ההצעה של הבעלים שלא מוצאת חן בעינינו כי מבחינתנו הבעלים לא עשו את מה שצריך אבל הם באים יחד עם המגדלים וגם זה נשקל.

מאיר בלישה: בשם ההנהלה שלי אני רוצה להגיד שאם כל הסיפור הזה יהיה על חשבון הבנקים בלבד, זה לא יעבור.

יעקב ליצמן: כמה מפעלים נמצאים במשבר כמו המפעל הזה?

יעקב ליצמן: אני רוצה לדעת אם זה נפוץ מאוד.

מאיר בלישה: לדעתי כל האחרים הם בסדר הגמור.

מאיר בלישה: "פרי ניר" מצליח מאוד בתחום רסק העגבניות.

מאיר בלישה: "סנפרוסט" עובד יפה מאוד, "מוצרי יונה", שמייצרים שימורי דגים, עובדים יפה, "אוסם" עובד מצוין, "עלית" עובדת מצוין.

מאיר בלישה: אני לא יודע להגיד לך בוודאות, כי לא כולם עובדים עם בנק דיסקונט.

מאיר בלישה: אלה החברות הציבוריות שיש לי מידע עליהן.

מאיר בלישה: פה אנחנו מדברים על מפעל עם מחזור של 240 מיליון שקל בשנה.

מאיר בלישה: זה לא מפעל קטן.

מאיר בלישה: זה מפעל מאוד רציני ומאוד מהותי בענף.

אבישי ברוורמן: מר עופר עייני התקשר אלי לפני רבע שעה ובאמת מסר את אותו המסר.

אבישי ברוורמן: אני רואה שמר חזיזה מאחר.

אבישי ברוורמן: האם יש כאן מישהו שקשור להנהלה?

אבישי ברוורמן: אני רואה שאין.

חגי עידו: אני רפרנט תמ"ת במשרד האוצר.

חגי עידו: בהקשר הזה, חייבים להזכיר את הרקע הכללי שאנחנו נמצאים בו, במיוחד נוכח תחזיות מעודכנות מבנק ישראל.

חגי עידו: מדובר על תחזית צמיחה שלילית, על אחוזי גירעון, שהאופטימיים מדברים על 4% עד 6% .

חגי עידו: התחזית המקרו-כלכלית היא די קודרת כרגע.

חגי עידו: כאוצר, תפקידנו הוא גם לשמור על הקופה הציבורית.

יעקב ליצמן: חברת הכנסת יחימוביץ שאלה אותך קודם למה לא שומעים על תכנית כללית של האוצר.

אבישי ברוורמן: מה אתה רוצה ממנו?

יעקב ליצמן: גם לי יש פריימריס.

יעקב ליצמן: לי אין בוחרים מהסקטור הזה לכן אני שואל בצורה אמיתית.

יעקב ליצמן: לא רציתי לתקוף אחרים, אבל אם שואלים אותי, אני אומר את האמת.

אבישי ברוורמן: חגי, תעשה לי טובה, אל תדבר איתי על המצב המקרו-כלכלי.

אבישי ברוורמן: יש משהו קונקרטי שאתה רוצה להוסיף לנו על עזרה של שר האוצר למניעת סגירת המפעל?

חגי עידו: אין לי משהו קונקרטי.

שלי יחימוביץ': אני רוצה לעדכן אתכם שאני לא פניתי לממונה על ההגבלים העסקיים, למרות שהתכוונתי לעשות כך ואפילו חשבנו לעשות זאת יחד, רוביק ואני.

אבישי ברוורמן: אני פניתי אליה.

שלי יחימוביץ': לא פניתי אליה כיוון שהעובדים ביקשו ממני שלא לפנות כי הם חוששים מאוד מהשותפות הזאת ומהאופציה של "פרי-ניר", בהכירם את דפוסי ההתנהלות של אותו שותף חדש שעשוי להיכנס.

שלי יחימוביץ': ברור לי לחלוטין שהממונה לא תאשר את זה, ולא בגלל ההגבלים העסקיים, אלא מסיבות אחרות שקשורות באותו אדם באופן אישי.

שלי יחימוביץ': לכן לא כדאי להשחית זמן על מהלך שאין לו סיכוי.

שלי יחימוביץ': אנחנו גם לא נלחץ על הממונה כיוון שהמניעים לאי האישור הם מניעים לגיטימיים לחלוטין וכאמור, הם גם לא קשורים להגבלים העסקיים.

מאיר בלישה: אני רוצה להוסיף משפט אחד בנושא הזה.

מאיר בלישה: האדון צ'סקלה לא לבד שם.

מאיר בלישה: יש לו שם 50%.

מאיר בלישה: הבעלים האחרים אלה משפחת נקש הידועה מארצות הברית, שנמצאת פה בארץ ומושקעת בהרבה מפעלים.

מאיר בלישה: היא מושקעת גם ב"ישראייר" וגם ב"אל-על", היא משקיעה פה הרבה כסף.

מאיר בלישה: יש לה את ההון לתמוך בעסק.

מאיר בלישה: דבר נוסף שהוא חשוב יותר, האדון צ'סקלה לא קונה את המפעל.

מאיר בלישה: הוא עוזר לממש את הרכוש השוטף ולהפעיל את המפעל באופן שוטף.

מאיר בלישה: בתום שנה וחצי, בספטמבר שנה הבאה, בתאריך מוגדר, מעמידים את המפעל למכירה.

שלי יחימוביץ': מאיר, אנחנו לא מנהלים עכשיו את המשא ומתן.

מאיר בלישה: הוא לא קונה את המפעל.

אבישי ברוורמן: אני לא חושב שוועדת הכספים צריכה להיכנס לעניין הזה.

שלי יחימוביץ': אני סיימתי בעניין הזה.

שלי יחימוביץ': אני מבינה את הלהיטות שלכם ואת הרצון שלכם שזה יהיה הוא באופן ספציפי.

שלי יחימוביץ': אני מפצירה בך, שהעובדה שאתם כל כך רוצים בו, לא תפסול בדיקה לעומק של אופציות אחרות שקיימות.

שלי יחימוביץ': בסך הכל אנחנו במצב יחסי טוב אם יש כל כך הרבה מתעניינים.

שלי יחימוביץ': אז בואו תבדוק גם את האופציות האחרות, כי האופציה הזאת לא תאושר על ידי הממונה, מסיבות שאתה יודע יותר טוב ממני.

שלי יחימוביץ': חבר הכנסת ליצמן, לא היית פה בפעם הקודמת.

שלי יחימוביץ': אנחנו יודעים שיש עוד המון מפעלים במצב הזה.

שלי יחימוביץ': בישיבה הקודמת אמרנו שאם "פרי הגליל" נסגר, חצור כולה מתפרקת.

שלי יחימוביץ': על כל פנים, אני חוזרת ומבקשת ממך, מאיר, ואני גם שומעת מכל מיני אנשים שמעורבים בעניין, שאתם מציגים חזית יותר קשוחה מבנק לאומי ועמדה יותר קשוחה ויד יותר קפוצה.

שלי יחימוביץ': אתם ידועים כמי שתורמים לקהילה.

שלי יחימוביץ': פעם זה מודי בראון שמציע לחלק מצות בפסח לעניים.

שלי יחימוביץ': אתם משקיעים הרבה מאוד כסף בקמפיינים.

שלי יחימוביץ': תעזרו לקהילה.

שלי יחימוביץ': יש לכם הזדמנות פז לעזור באמת לקהילה.

שלי יחימוביץ': לא בנדבות, לא במצות אלא בפרנסתם של בני אדם, שזאת המעלה הכי גדולה גם לפי הרמב"ם.

שלי יחימוביץ': הבעיה הספציפית שנמצאת כרגע על הפרק היא, אותם שלושה שבועות, שהולכים ואוזלים, שניתנו על ידי בית המשפט.

שלי יחימוביץ': בתקופה הזאת העובדים צריכים איכשהו לפתוח קצת את מחנק האשראי, כדי שאפשר יהיה להמשיך לייצר.

שלי יחימוביץ': אם החקלאים לא מספקים להם עכשיו סחורה בגלל שהם לא מקבלים כסף, אז גם המפעל לא עובד והוא גם לא יכול להתאושש.

שלי יחימוביץ': הם עובדים עכשיו בחלק מאוד זעיר מהתפוקה שבה הם יכולים לעבוד.

שלי יחימוביץ': שחררו להם קצת.

שלי יחימוביץ': השלושה שבועות האלה לא ניתנו כדי שהמפעל ימות, הם נועדו לתת הזדמנות שהמפעל יחיה.

יעקב ליצמן: מה העלות של הערבות לשבועיים-שלושה האלה?

ראובן ריבלין: זה בלאו הכי נמצא בידי בית המשפט.

ראובן ריבלין: נמצא פה הממונה לשעבר על ההגבלים העסקיים.

ראובן ריבלין: כפוליטיקאים, אני מזהיר את עצמנו מלהתערב בשיקולים המקצועיים של הממונה, אלא אם כן באמת המשבר נוצר כתוצאה מכשל שהוא כשל של המדינה.

ראובן ריבלין: נדמה לי שהיום כל העניין נמצא בידי בית המשפט.

ראובן ריבלין: בית המשפט לא יזדרז לקבל החלטות והכרעות מבלי שהוא ישקול את השיקולים.

ראובן ריבלין: כל המערכת פועלת נכון.

ראובן ריבלין: הבעיה היחידה כרגע היא, האם משרד האוצר מוכן לגבות את החקלאים על מנת שהם יוכלו להמשיך את עבודתם?

ראובן ריבלין: אם החקלאים יעמדו במצב שבו הם מממנים את כל המשבר הזה, ברור מאליו שהחקלאים יפסיקו לייצר.

ראובן ריבלין: אין פה שום חוכמה.

ראובן ריבלין: במקום שהבעיה תהיה של עובדי המפעל, הבעיה תהפוך להיות בעיה של החקלאים עצמם.

ראובן ריבלין: הרי גם לחקלאים יש אמצעים לייצר ואמצעים למחייה.

ראובן ריבלין: לכן, אדוני היושב ראש, אם אפשר להתערב בצורה כלשהי, צריך לשכנע את האוצר ואת משרד החקלאות לסייע בידי החקלאים בשלב זה.

ראובן ריבלין: כל שאר הדברים, בין הבנקים לבין הממונה, אלה תהליכים שלוקחים זמן.

ראובן ריבלין: זה בידי משרד האוצר או משרד החקלאות.

ראובן ריבלין: כמובן שמשרד החקלאות לא יעמיד מקורות משלו.

ראובן ריבלין: תשאלי את כבוד השר.

ראובן ריבלין: צריכים לשאול איך באמת מסייעים.

ראובן ריבלין: זה באמת המקום היחידי שיכול לסייע.

ראובן ריבלין: כל הדיבורים לא יעזרו להם.

ראובן ריבלין: הבנקים יכולים לחכות, הממונה ישקול את העניינים לגופו של עניין ויחליט ויכריע מה הכי טוב בנסיבות העניין.

ראובן ריבלין: יושב פה הממונה לשעבר שהוא בקיא ויודע מהם השיקולים שמנחים את הממונה על ההגבלים כאשר הוא בא להחליט ולהכריע.

ראובן ריבלין: בין השאר, גם המקרה הספציפי עצמו וגם העובדים.

ראובן ריבלין: אבל יש דבר אחד שהוא החוליה החלשה ביותר וזה שהחקלאים נמצאים במצב שבו אומרים להם "גזר עשו וזבל אין".

יעקב ליצמן: לא נתנו לי לפתח את מה שדיברתי עליו קודם.

יעקב ליצמן: אף אחד לא חולם לרגע אחד שלפני הבחירות יבוא משהו קבוע.

יעקב ליצמן: לכן, כל הדיון הוא לא רציני.

יעקב ליצמן: האוצר היה צריך לבוא ולהגיד שעד שתהיה ממשלה חדשה, חודש חודשיים, צריך להחיות את המפעל ולהפעיל אותו בצורת ערבות ולראות שהוא יעמוד בינתיים על הרגליים.

יעקב ליצמן: את זה, לצערי, לא שמעתי.

יעקב ליצמן: לזה התכוונתי כששאלתי על תכנית של האוצר.

יעקב ליצמן: התכוונתי לשאול האם למשרד האוצר יש תכנית לעזור להם שבחודשיים הקרובים תהיה להם אפשרות להחיות את המפעל, לפחות עד שתהיה ממשלה חדשה.

יעקב ליצמן: ברור לכולם כאן שבינתיים לא יהיה שום דבר.

יעקב ליצמן: היו”ר אבישי ברוורמן: חגי, אתה רוצה להגיב?

חגי עידו: לא.

אבישי ברוורמן: אם כך, אני מסכם.

אבישי ברוורמן: ראשית, אני חוזר על מה שאמרתי קודם.

אבישי ברוורמן: ועדת הכספים, ואני בראשה, ניאבק בכל דרך שהיא.

אבישי ברוורמן: אסור ש"ויטה פרי הגליל" תיסגר.

אבישי ברוורמן: המשמעויות תהיינה הרסניות, 600 עובדים יפוטרו וזה יהיה הרס לחצור הגלילית ומכה לגליל העליון.

אבישי ברוורמן: לגופו של עניין, מבחינה משפטית, כמו שאמר חבר הכנסת ריבלין, כרגע הנושא הוא משפטי.

אבישי ברוורמן: הבקשה שלנו היא אחת: יש מספר הצעות.

אבישי ברוורמן: אמרתי שאני נפגש עם הממונה על ההגבלים העסקיים כדי להבין בדיוק את הנושא.

אבישי ברוורמן: אני מאמין שאם הנושא הוא השפעות צולבות, זאת לא הבעיה.

אבישי ברוורמן: אם מדובר בנושאים אחרים, יכול להיות שהדברים יפלו.

אבישי ברוורמן: אנחנו מבקשים מהבנקים ומממשלת ישראל, להאריך את תקופת המעבר בכמה שיותר, כדי שבסופו של דבר, עם רצון טוב, יגיעו לקונה חדש, רוכש חדש, בהסכמת הבנקים.

אבישי ברוורמן: אם זה ייקח שבוע או שבועיים, שיהיה להם אורך רוח כמו שיש לעובדים.

אבישי ברוורמן: במקרה זה, כפי שאמר חבר הכנסת ריבלין, אם יש בכוחה של ממשלת ישראל לעזור באמצעות ערבות כזאת או אחרת להארכת הגיבוי לחקלאות, אז שתעשה זאת.

אבישי ברוורמן: תודה רבה.

אבישי ברוורמן: אני מודה לכם.

אבישי ברוורמן: אנחנו נמשיך לעקוב אחר הנושא בכל ישיבה שנקיים, עד אשר יימצא פיתרון.